Ministrstvo za izobraževanje, znanost in šport

E: [gp.mizs@gov.si](mailto:gp.mizs@gov.si)

Številka: 090-120/2020/2

Datum: 17. 11 2020

Zadeva: Razlaga določb ZDIJZ – odgovor ministrstva

Zveza: vaše zaprosilo z dne 16. 11. 2020

**Spoštovani,**

Ministrstvu za javno upravo ste dne 16. 11. 2020 posredovali dopis v katerem navajate, da ste prejeli zahtevo za dostop do informacij javnega značaja, v kateri je bila zahtevana obsežnejša dokumentacija. Zanima vas, ali je mogoče zadržati zahtevano dokumentacijo dokler niso s strani vlagatelja plačani materialni stroški.

Ministrstvo za javno upravo kot resorno pristojno ministrstvo za sistemsko urejanje področja informacij javnega značaja, vam v nadaljevanju skladno s 32. členom Zakona o dostopu do informacij javnega značaja (ZDIJZ)[[1]](#footnote-1), posreduje neobvezno pravno mnenje.

Načelo prostega dostopa določa, da so informacije javnega značaja prosto dostopne pravnim ali fizičnim osebam (v nadaljnjem besedilu: prosilci). Vsak prosilec ima na svojo zahtevo pravico pridobiti od organa informacijo javnega značaja tako, da jo pridobi na vpogled, ali da pridobi njen prepis, fotokopijo, ali njen elektronski zapis. Organ mora v čim večji meri zagotavljati informacije javnega značaja v elektronski obliki, vendar ni dolžan za potrebe ponovne uporabe informacij javnega značaja zagotavljati pretvorbe iz ene oblike v drugo ali zagotoviti izvlečkov iz dokumentov, kadar bi to pomenilo nesorazmeren napor izven preprostega postopka ter tudi ne nadaljevati z ustvarjanjem določenih informacij samo zaradi ponovne uporabe s strani drugih organov ali drugih oseb. **Organ lahko prosilcu izjemoma zavrne dostop do zahtevane informacije, če prosilec z eno ali več funkcionalno povezanimi zahtevami očitno zlorabi pravico dostopa do informacij javnega značaja po ZDIJZ oziroma je očitno, da so zahteva ali zahteve šikanoznega značaja.**[[2]](#footnote-2)

Pravica do dostopa do informacij javnega značaja je zapisana v 2. odstavku 39. člena Ustave Republike Slovenije[[3]](#footnote-3), ki določa, da ima vsakdo pravico dobiti informacije javnega značaja, za katero ima v zakonu utemeljen pravni interes, razen v primerih, ki jih določa zakon. Izjem ni mogoče širiti preko taksativno naštetih izjem v 6. členu ZDIJZ. **Torej veliko/enormno število dokumentov, ki bi jih bilo potrebno prosilcu izročiti oziroma mu omogočiti vpogled, kar bi pripeljalo do resne motnje v poslovanju organa, samo po sebi še ne more biti razlog, da se stranka v njeni pravici omeji.** Po sodni praksi gre za zlorabo pravice takrat, ko subjekt prestopi meje pravno zavarovanega upravičenja tako, da s tem ogroža oziroma posega v pravico drugega. Pravice namreč ni dopustno izvrševati v nasprotju z njenim ciljem oziroma namenom. To je predvsem v primeru, ko namen tožeče stranke namreč ne bi bil le dostop do informacij, da bi lahko izvrševala demokratično in nadzorno funkcijo pravice dostopa do informacij javnega značaja pač pa bi s svojim načinom vlaganja zahtev organ prekomerno zasipala z delom, kar bi predstavljalo oviro za učinkovito delo organa ne samo na področju dostopa do informacij javnega značaja, temveč na vseh njegovih delovnih področjih. Uresničevanje pravice dostopa do informacij javnega značaja namreč stremi k pospeševanju učinkovitosti javnega sektorja.[[4]](#footnote-4)

**Vpogled v zahtevano informacijo** je brezplačen, kadar ne terja izvajanja delnega dostopa v skladu s 7. členom ZDIJZ. **Za posredovanje** prepisa, fotokopije ali elektronskega zapisa zahtevane informacije lahko organ prosilcu zaračuna le materialne stroške. Organ zaradi ekonomičnosti **ne zaračuna materialnih stroškov posredovanja informacij, ki ne presegajo 20 eurov (z vključenim DDV)** (34. člen ZDIJZ).

**Pravila za zaračunavanje in enotni stroškovnik**, v skladu s katerim organi, ki odločajo o dostopu ali ponovni uporabi, zaračunavajo stroške iz 34. člena ZDIJZ so predpisana v Uredbi o posredovanju in ponovni uporabi informacij javnega značaja (v nadaljnjem besedilu: uredba)[[5]](#footnote-5). Organ mora stroškovnik objaviti v svojem katalogu informacij javnega značaja ter ga dati na vpogled vsakemu prosilcu.[[6]](#footnote-6)

**Uredba v 16. členu določa, da kadar materialni stroški presegajo 20 eurov (z vključenim DDV), organ zaračuna prosilcu materialne stroške za posredovanje naslednjih informacij:** (1) prepisa, fotokopije ali nosilca elektronskega zapisa zahtevane informacije, pri čemer se kot prepis šteje izdelava kakršnegakoli dvojnika s tehničnimi sredstvi; (2 )pretvorbo informacije iz elektronske v fizično obliko, če je informacija izključno v elektronski obliki, prosilec pa želi informacijo prejeti v fizični obliki; (3) pretvorbo informacije iz fizične v elektronsko obliko, če je informacija izključno v fizični obliki, prosilec pa želi informacijo prejeti v elektronski obliki; (4) izdelavo fotokopije zaradi izvajanja delnega dostopa za vpogled v dokumente, ali (5) poštnino za pošiljanje po pošti.

**Organ ne zaračuna stroškov:** za vpogled v dokumente, kadar ne gre za izdelavo fotokopije zaradi izvajanja delnega dostopa za vpogled v dokumente; za vpogled v dokumente v elektronski obliki, ne glede na izveden delni dostop, če se ga opravi v elektronski obliki; za telefonsko posredovanje informacij; za posredovanje informacij po elektronski pošti, če ne gre hkrati za primere iz 3. točke prejšnjega odstavka; ali za posredovanje informacij po telefaksu, ki skupaj ne presegajo petih strani. Organ posreduje informacije glede na tehnične pripomočke, s katerimi razpolaga.

**Organ je torej dolžan prosilca opozoriti na plačilo stroškov in, če prosilec to zahteva, prosilcu vnaprej sporočiti višino stroškov, ki mu jih bo zaračunal za posredovanje informacij.[[7]](#footnote-7)** Če prosilec ne ve, da mu organ namerava zaračunati stroške, niti nima razloga, da preveri, za kakšno višino stroškov gre. Obveznost organa, da mora prosilca o tem, da bo zaračunal stroške, obvestiti vnaprej, pa posredno izhaja tudi iz določbe prvega odstavka 18. člena Uredbe, po kateri organ za plačilo stroškov posredovanja izda prosilcu sklep ob posredovanju zahtevanih informacij. Organ mora torej ob posredovanju informacij prosilcu že posredovati sklep o zaračunanih stroških (vključno s specifikacijo stroškov) in ga ne šele obvestiti o tem, da namerava stroške zaračunati.

Izdaja sklepa v obliki pologa oziroma zahtevati vnaprejšnji polog je mogoče le v primeru iz drugega odstavka 18. člena Uredbe. Ta določa, da **če organ ugotovi, da bodo materialni stroški posredovanja informacij presegli 80 eurov (z vključenim DDV), lahko od prosilca zahteva vnaprejšnji polog.** V pozivu za plačilo vnaprejšnjega pologa mora organ določiti rok za plačilo, ki ne sme biti daljši od petnajstih dni od prejema poziva, in obrazložiti višino pologa. Po posredovanju informacij zavezanec obračuna dejansko nastale stroške in prosilcu izda sklep. Če polog presega dejanske materialne stroške, zavezanec prosilcu ob posredovanju informacije vrne presežni znesek. Če dejansko nastali stroški presegajo znesek vnaprejšnjega pologa, prosilec plača razliko. Če prosilec ne izvrši vnaprejšnjega plačila, mora zavezanec izdati sklep o ustavitvi postopka, zoper katerega je dovoljena pritožba, o kateri odloča Informacijski pooblaščenec. **V primeru, da materialni stroški posredovanja zahtevanih dokumentov ne bi presegli 80 EUR določbe o pologu ni mogoče uporabiti.**

Po posredovanju informacij organ obračuna dejansko nastale stroške in prosilcu izda sklep v skladu s prejšnjim odstavkom. Če polog presega dejanske materialne stroške, organ prosilcu ob posredovanju informacije vrne presežni znesek. Če dejansko nastali stroški presegajo znesek vnaprejšnjega pologa, prosilec razliko doplača.[[8]](#footnote-8)

V skladu z načelom ekonomičnosti postopka lahko organ stopi tudi v kontakt s prosilcem in mu najprej predlaga fizični vpogled v zahtevano dokumentacijo, nato pa mu fizično posreduje le tiste informacije javnega značaja/dokumente, ki jih prosilec izrecno zahteva.«

Lep pozdrav,

Pripravil: Natalija Drnovšek

Ciril Repnik vodja službe po pooblastilu ministra

sekretar

Poslati na E- naslov:

- naslovniku: [gp.mizs@gov.si](mailto:gp.mizs@gov.si)

- v vednost: ­­­­ \_\_\_\_\_\_\_\_\_\_\_\_

1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) –ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086) in

   [7/18](http://www.uradni-list.si/1/objava.jsp?sop=2018-01-0275). [↑](#footnote-ref-1)
2. ZDIJZ, 5. člen. [↑](#footnote-ref-2)
3. Uradni list RS, št. [33/91-I](http://www.uradni-list.si/1/objava.jsp?sop=1991-01-1409), [42/97](http://www.uradni-list.si/1/objava.jsp?sop=1997-01-2341) – UZS68, [66/00](http://www.uradni-list.si/1/objava.jsp?sop=2000-01-3052) – UZ80, [24/03](http://www.uradni-list.si/1/objava.jsp?sop=2003-01-0899) – UZ3a, 47, 68, [69/04](http://www.uradni-list.si/1/objava.jsp?sop=2004-01-3088) – UZ14, [69/04](http://www.uradni-list.si/1/objava.jsp?sop=2004-01-3090) – UZ43, [69/04](http://www.uradni-list.si/1/objava.jsp?sop=2004-01-3092) –

   UZ50, [68/06](http://www.uradni-list.si/1/objava.jsp?sop=2006-01-2951) – UZ121,140,143, [47/13](http://www.uradni-list.si/1/objava.jsp?sop=2013-01-1777) – UZ148, [47/13](http://www.uradni-list.si/1/objava.jsp?sop=2013-01-1779) – UZ90,97,99 in [75/16](http://www.uradni-list.si/1/objava.jsp?sop=2016-01-3208) – UZ70a. [↑](#footnote-ref-3)
4. Sodba Upravnega sodišča RS, št. III U 240/2012-15 z dne 7. 11. 2013. [↑](#footnote-ref-4)
5. Uradni list RS, št. [24/16](http://www.uradni-list.si/1/objava.jsp?sop=2016-01-0994). [↑](#footnote-ref-5)
6. ZDIJZ, 36. člen (objava stroškovnika in cene). [↑](#footnote-ref-6)
7. ZDIJZ, **tretji odstavek 36. člena.** [↑](#footnote-ref-7)
8. Uredba, 18. člen. [↑](#footnote-ref-8)